SKRIFTLIG FORESPØRGSEL E-2503/99

af Michl Ebner (PPE-DE) til Kommissionen

(22. december 1999)

Om: Mindstekrav til beskyttelse af æglæggende høner

På baggrund af Rådets direktiv 1999/74/EF(1) af 19. juli 1999 om fastlæggelse af mindstekrav til beskyttelse af æglæggende høner og under henvisning til kapitel II i dette direktiv, som indeholder bestemmelsen om, at medlemsstaterne sikrer, at alle bure, der er omhandlet i dette kapitel, fra den 1. januar 2003 opfylder mindstekravene, at produktionen i bure som omhandlet i dette kapitel, forbydes fra 1. januar 2012, og at bygning og ibrugtagning for første gang af bure som omhandlet i dette kapitel forbydes fra 1. januar 2003,

samt under henvisning til den mulighed, at Unionen bidrager til finansiering af hønsefarme i ansøgerlandene,

anmodes Kommissionen om at oplyse:

- om der i forbindelse med sådanne delfinansieringer tages hensyn til ovennævnte bestemmelser og deres nøje overholdelse,

- om Kommissionen påtænker at oprette et kontrolorgan, som beskæftiger sig med den konkrete overvågning og kontrol af ovennævnte bestemmelser.

(1) EFT L 203 af 3.8.1999, s. 53.

Svar afgivet på Kommissionens vegne af Franz Fischler

(14. februar 2000)

Rådets forordning (EF) nr. 1268/1999 af 21. juni 1999 fastlægger rammerne for fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(1). Støtten skal fremme gennemførelsen af den gældende fællesskabsret vedrørende den fælles landbrugspolitik og beslægtede politikker og løse de vigtigste problemer samt specifikke problemer i forbindelse med en bæredygtig tilspasning af landbrugssektoren og landdistrikterne i ansøgerlandene. Artikel 2 i ovenstående forordning indeholder bestemmelser for investering i landbrugsbedrifter, og det forventes, at de fleste ansøgerlande vil foreslå sådanne foranstaltninger i deres planer. I overensstemmelse med artikel 4, stk. 3, i samme forordning, skal ansøgerlandene bl.a. sikre, at deres planer prioriterer foranstaltninger til forbedring af kvalitets- og sundhedsnormer og foranstaltninger i overensstemmelse med bestemmelserne om beskyttelse af miljøet.

I henhold til Kommissionens forordning (EF) nr. 2759/1999 af 22. december 1999 om gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2) kan der ydes støtte til investeringer i landbrugsbedrifter, der opfylder de nationale mindstekrav med hensyn til miljø, hygiejne og dyrevelfærd på det tidspunkt, hvor der træffes beslutning om at yde støtte. I samme artikel siges det også, at hvis der kort tid før, at ansøgningen modtages, i henhold til gældende EU-ret vedtages mindstekrav med hensyn til miljø, hygiejne og dyrevelfærd, træffes der dog beslutning om at yde støtte på den betingelse, at bedriften opfylder de nye krav ved investeringsperiodens slutning. Den nye investering skal imidlertid selv opfylde fællesskabkravene, hvad enten bedriften som helhed opfylder disse krav eller ej.

Med henblik på at overvåge og evaluere anvendelsen af planerne, herunder opfyldelsen af ovennævnte bestemmelser, nedsættes der for hvert ansøgerland et overvågningsudvalg, og der fastsættes i planerne regler og procedurer for udarbejdelse af rapporter.

(1) EFT L 161 af 26.6.1999.

(2) EFT L 331 af 23.12.1999.